ברוך רקובר

הרב ברוך מרדכי רקובר (תרע"ז, 24 במרץ 1917 - כ"ג בתשרי תשס"ג, 29 בספטמבר 2002) היה אב"ד בחיפה, חוקר ומפרש "ביאור הגר"א" על השולחן ערוך.

קורות חייו
נולד בירושלים, בן לרב חיים רקובר ולחנה מלכה, בתו של שמחה מנדלבאום. למד בישיבת עץ חיים אצל הרב איסר זלמן מלצר. לאחר נישואיו למד במכון הרי פישל והוסמך לדיינות. באפריל 1956 התמנה לדיין בחיפה. בשנת 1979 התמנה לאב"ד וכיהן בתפקידו שנים רבות. במקביל עסק בצרכי ציבור בעיר.

בצד תפקידו בעולם הדיינות הקדיש את עיקר זמנו לחקר, פענוח וביאור שיטתי של "ביאור הגר"א" על השולחן ערוך.
את מפעלו החל בשנת תשי"ח (1957) והוא התמיד בו למעלה מארבעים שנה, עד סמוך לפטירתו. בשלב ראשון הוציא בשנת 1968 ביאור על אבן העזר. לאורך השנים הוא הוציא כרכים רבים בסדרת "ברכת אליהו" על ביאור הגר"א, אך לא הספיק להשלים את ביאורו על כל ארבעת חלקי השולחן ערוך. הוא הותיר אחריו מספר כרכים שעדיין לא הודפסו וצוות תלמידי חכמים של מכון הרי פישל נטל על עצמו את העיסוק בכתביו ובהוצאתם לאור. כמו כן שוקד הצוות על המשך המפעל של ביאור הגר"א עד להשלמתו הסופית. על סדרה זו זכה בפרס ירושלים לספרות תורנית לשנת תשכ"ט ובפרס הרב טולידאנו לספרות תורנית לשנת תשמ"ג.

בסוף ימיו התגורר בשכונת בית וגן בירושלים וקבע לעצמו לתפילה יום יום בישיבת קול יעקב ברחוב דברי ירוחם בשכונת בית וגן.

משפחתו
אחיו הם: הרב פרופ' נחום רקובר והסופר הרב שמחה רז. גיסיו הם: פרופ' משה ימר, הרב ישעיהו הדרי ראש ישיבת הכותל  והרב דב כהן שהיה רב חיל האוויר.

בתו נורית פריד, אשת הרב יוחנן פריד, היא מייסדת מכון להכשרת טוענות רבניות. בנו הרב אלחנן רקובר, הנשוי לנינת הרב חיים יהודה לייב אוירבך, הוא מחסידיו של האדמו"ר מאמשינוב ומכהן כראש כולל לדיינות בירושלים, וכראש כולל לסמיכה בישיבת תומכי תמימים ראשון לציון.

ספריו
 סדרת ברכת אליהו על ביאור הגר"א לשולחן ערוך

קישורים חיצוניים
 ברכת אליהו, ארץ חמדה
 ש. קורא, ברכת אליהו לביאורי הגר"א, הצופה, 17 באוקטובר 1969, עמ' 4
 הרב יוחנן פריד וחנן פורת, הגאון רבי ברוך רקובר זצ"ל: במלאת שלושים לפטירתו, מעט מן האור, כ"ו חשון תשס"ג

הערות שוליים

דייני בתי הדין הרבניים
מהדירי ספרות תורנית
אנשי היישוב ילידי הארץ
משפחת מנדלבוים
משפחת רקובר
בוגרי ישיבת עץ חיים
פרשני הגר"א
בית וגן: רבנים
זוכי פרס הרב טולידאנו
אבות בתי דין
יהודים הקבורים בבית הקברות סנהדריה
ישראלים שנולדו ב-1917
ישראלים שנפטרו ב-2002